**Ministru kabineta noteikumu projekta “Grozījumi Ministru kabineta 2019. gada 16. jūlija noteikumos Nr. 357 “Kooperatīvo sabiedrību atbilstības noteikumi”” sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Ministru kabineta noteikumu projekta “Grozījumi Ministru kabineta 2019. gada 16. jūlija noteikumos Nr. 357 “Kooperatīvo sabiedrību atbilstības noteikumi”” (turpmāk – noteikumu projekts) mērķis ir paplašināt to kooperatīvo sabiedrību loku, kuras potenciāli varēs kvalificēties atbilstīgu kooperatīvo sabiedrību statusam, kā arī kooperatīvajām sabiedrībām mežsaimniecības nozarē paredzēt plašākas produkcijas iepirkšanas iespējas. Noteikumu projekts stāsies spēkā nākamajā dienā pēc tā izsludināšanas oficiālajā izdevumā “Latvijas Vēstnesis”. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Noteikumu projekts ir sagatavots pēc Zemkopības ministrijas iniciatīvas. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Ministru kabineta 2019. gada 16. jūlija noteikumu Nr. 357 “Kooperatīvo sabiedrību atbilstības noteikumi” (turpmāk – noteikumi) 10.2. apakšpunktā noteikts, ka, kooperatīvajai sabiedrībai, lai tā saņemtu atbilstības statusu, ir jānodrošina biedru saražotās produkcijas realizācija. Tas neattiecas uz kooperatīvajām sabiedrībām, kas sniedz lauksaimniecības tehnikas pakalpojumus. Noteikumu projekts paredz, ka atbilstības statusu var saņemt arī tās kooperatīvās sabiedrības, kas nodrošina savus biedrus ar citiem pakalpojumiem vai kopīgi iepērk ražošanai nepieciešamās izejvielas, nerealizējot biedru saražoto produkciju. Šī norma potenciāli paplašinās kooperācijas iespējas un ļaus lauksaimniekiem sadarboties arī citu pakalpojumu sniegšanā un kopīgu izejvielu iepirkšanā ar izdevīgākiem nosacījumiem, pat ja kooperatīvās sabiedrības biedrs savu saražoto produkciju realizē patstāvīgi. Tāpat noteikumu 10.4. apakšpunkts paplašina to nozaru loku, kurā darbojoties minimālais biedru skaits, ar kuru kooperatīvai sabiedrībai ir lauksaimniecības preču un pakalpojumu apgrozījums, ir pieci biedri. Savukārt noteikumu 10.7. apakšpunkts papildināts ar prasību par vismaz 80 procentu slieksni kooperatīva apgrozījumam ar biedriem, ja biedru skaits ir mazāks par 10. Latvijā biškopības nozarē ražotāji pārsvarā izvēlas savu produkciju pārdot paši, neapvienojoties kooperatīvos. Biškopības nozarē pēdējos gados atbilstības statusu neieguva neviena kooperatīvā sabiedrība, taču, ņemot vērā tirgus diezgan lielo piesātinājumu, ir pazīmes, ka varētu veidoties, kā arī uz atbilstības statusa iegūšanu pieteikties kooperatīvi biškopības nozarē, kas vēlētos savu produkciju eksportēt. Lai nodrošinātu eksportējamās produkcijas kvalitāti, biškopības kooperatīvi vismaz sākotnēji nevēlas iesaistīt savos kooperatīvos daudz biedru, jo būtiski ir kontrolēt saražotās produkcijas kvalitāti, un vismaz attīstības sākuma fāzē to vieglāk ir izdarīt ar skaitliski mazāku, bet vairāk uzticamu biedru skaitu. Noteikumu projektā attiecīgi precizēts arī noteikumu 2. pielikuma B.1. sadaļas 6. punkts.  Liellopu audzēšanas nozarē Latvijā līdz šim nav stabilu kooperēšanās tradīciju, turklāt liellopu audzēšanas nozarē iesaistīto lauksaimnieku vidū ir diezgan liela neuzticēšanās kooperācijas idejai. Tie liellopu audzētāji, kas uzsāk sadarbību ar kooperatīvu un ar tā starpniecību realizē pašu saražoto produkciju, tomēr ļoti piesardzīgi pieņem lēmumu par pievienošanos kooperatīvam kā biedriem. Tāpat liellopu audzēšanas nozarei ir raksturīgi neregulāri darījumi un kooperatīva attīstības sākuma fāzē šiem kooperatīviem nākas vairāk iepirkt liellopus realizācijai no lauksaimniekiem, kas nav kooperatīva biedri. Šī iemesla dēļ noteikumi papildināti ar 10.14. apakšpunktu, kas paredz, ka liellopu audzēšanas nozarē 75% apgrozījumu starp sabiedrību un tās biedriem no sabiedrības kopējā apgrozījuma kooperatīvs sasniedz trešajā atbilstības statusa iegūšanas gadā.  Noteikumu 12.2. apakšpunktā noteikts, ka kooperatīvā sabiedrība sniedz mežsaimniecības pakalpojumus un realizē mežsaimniecības produkciju, kas iegūta tās biedra īpašumā vai iepirkta no meža īpašnieka, kurš nav kooperatīvās sabiedrības biedrs. Savukārt šo noteikumu 12.3. apakšpunkts paredz, ka tad, ja kooperatīvā sabiedrība realizē produkciju, kas iepirkta no meža īpašnieka, kurš nav sabiedrības biedrs, iepirktā produkcija ir iegūta tā meža īpašumā. Noteikumu projekta 5. un 6. punkts paredz, ka kooperatīvajām sabiedrībām mežsaimniecības nozarē būs iespēja iepirkt koksni arī no personām, kas nav meža īpašnieki. Tas nodrošinās lielāku pārdotās koksnes apjomu, tā ka palielināsies peļņas daļa kooperatīvās sabiedrības biedriem, vienlaikus palielinot arī attiecīgās atbilstīgās kooperatīvās sabiedrības konkurētspēju. Noteikumu projektā attiecīgi precizēts arī noteikumu 2. pielikuma B.3. sadaļas 7. punkts. |
| 3. | Projekta izstrādē iesaistītās institūcijas un publiskas personas kapitālsabiedrības | Biedrība “Latvijas Lauksaimniecības kooperatīvu asociācija” |
| 4. | Cita informācija | Nav. |

|  |  |  |  |
| --- | --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Noteikumu projekts attiecas uz kooperatīvajām sabiedrībām, kas darbojas mežsaimniecības, biškopības un liellopu audzēšanas nozarē, un uz tādām kooperatīvajām sabiedrībām, kas nenodarbojas ar produkcijas realizēšanu, bet ar kooperatīvās sabiedrības starpniecību biedriem realizē ražošanai nepieciešamo. Kopā noteikumu projekts varētu skart apmēram 10 kooperatīvo sabiedrību. |
| 2. | Tiesiskā regulējuma ietekme uz tautsaimniecību un administratīvo slogu | Pārskata par biznesa plāna izpildi sniegšanas pienākuma administratīvās izmaksas (naudas izteiksmē) gada laikā mērķa grupai, ko veido juridiskas personas, nepārsniedz 2000 *euro*. |
| 3. | Administratīvo izmaksu monetārs novērtējums | Projekts šo jomu neskar. |
| 4. | Atbilstības izmaksu monetārs novērtējums | Projekts šo jomu neskar. |
| 5. | Cita informācija | Nav. |
| **III. Tiesību akta projekta ietekme uz valsts budžetu un pašvaldību budžetiem** | | | |
| Projekts šo jomu neskar. | | | |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar. |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Lai informētu sabiedrību par noteikumu projektu un dotu iespēju izteikt viedokli, noteikumu projekts pirms tā iesniegšanas Valsts kancelejā tika ievietots Zemkopības ministrijas tīmekļvietnes www.zm.gov.lv sadaļā “Sabiedrības līdzdalība” no 30.03.2021. līdz 13.04.2021. |
| 2. | Sabiedrības līdzdalība projekta izstrādē | Par noteikumu projektu Zemkopības ministrijas tīmekļvietnē saņemts viens priekšlikums no Pārresoru koordinācijas centra, kā arī noteikumu projekta saskaņošanas procesā tika saņemti divi priekšlikumi no biedrības “Latvijas Lauksaimniecības kooperatīvu asociācija”. |
| 3. | Sabiedrības līdzdalības rezultāti | Visi par noteikumu projektu saņemtie priekšlikumi tika ņemti vērā. |
| 4. | Cita informācija | Nav. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Biedrība “Latvijas Lauksaimniecības kooperatīvu asociācija” un Zemkopības ministrija. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Saistībā ar noteikumu projekta izpildi nav nepieciešams veidot jaunas, ne arī likvidēt vai reorganizēt esošas institūcijas.  Noteikumu projekta izpilde neietekmēs institūcijām pieejamos cilvēkresursus. |
| 3. | Cita informācija | Nav. |

Zemkopības ministrs K. Gerhards

Štromberga 67027156

Inese.Stromberga@zm.gov.lv